Klassieke uitvoering vier gewilde KersliedereDie orrelis Ockie Vermeulen. (Foto: Verskaf) Daar is iets omtrent Kersliedere wat gewoonlik hierdie tyd van die jaar plek-plek begin opklink. Wanneer gunstelinge soos “Stille Nag” of “Somerkersfees” speel terwyl jy deur winkelrakke wandel, is dit byna onmoontlik om nie saam te sing of neurie nie. Kersmusiek het die vermoë om ŉ mens in die regte gemoedstemming vir die feestyd te plaas en dit laat jou sommer uitsien na die gehaltetyd saam met vriende of geliefdes wat voorlê. Die bekroonde pianis Charl du Plessis geniet dit ook om na Kersmusiek te luister omdat hy ŉ bepaalde sentimentele waarde daaraan heg. “Dit is vir my ŉ herinnering aan goeie tye en ons verbind Kerstyd gewoonlik met die einde van die jaar wanneer ŉ mens bietjie afskakel en tot verhaal kom. Ek ervaar die feestyd ook as ŉ geleentheid om terug te kyk en die jaar in oënskou te neem,” sê hy. Charl is op Sondag 4 Desember saam met orrelis Ockie Vermeulen en violis Lizelle le Roux by Afrikaanse Hoër Seunskool in Pretoria te sien in “Kersfees met Ockie Vermeulen en vriende”. Die uitvoering word deur Aardklop Aubade aangebied en dit bied ŉ virtuose samesmelting van instrumente en interpretasies van die afgelope 300 jaar se gunsteling-Kersmusiek. Musikante se persoonlike belewenisse en eietydse musiekstyle word verweef en gehore kan uitsien na ŉ nostalgiese reis gevul met ŉ keur van Afrikaanse en Engelse Kersmusiek wat wissel van gewyde tot meer kontemporêre liedere. Ockie is bekend vir sy Highland Cathedral- en Arena-albums. Hy is universiteitsorrelis van Unisa en orrelis by Pretoria-Oos NG kerk. Lizelle het as deel van die Eclips-duo bekendheid verwerf en speel as solis in van die grootste musiekproduksies in Suid-Afrika. Haar eerste soloalbum, Joy, is in 2020 uitgereik. Charl du Plessis (Foto: Verskaf) “As dit kom by Kersproduksies in en om Gauteng wat uit instrumentale musiek van gehalte bestaan, is daar nie so baie om van te kies en keur nie. Daarom wil ek gehore graag aanmoedig om die projek te ondersteun,” voeg Charl by. Aardklop Aubade is reeds gevestig as ŉ tuiste vir die bevordering van Suid-Afrikaanse klassieke musiek. Kaartjies vir die vertoning kos R190 en R150 en kan by Ticketpro bespreek word. Stuur ŉ e-pos na [email protected] vir meer inligting oor die Aardklop Aubade-konsertreeks.